
14 अगस्त, 2013 को उत्तर के लिए

सीमा सड़क संगठन द्वारा सड़क का कार्य ग्रहण करना

956.
श्री बीरेन्द्र प्रसाद वैश्यः 


क्या रक्षा मंत्री दिनांक 25 अगस्त, 2011 को राज्य सभा में अतारांकित प्रश्न 2554 के दिए गए उत्तर को देखेंगे और यह बताने की कृपा करेंगे किः

(क)
क्या असम के सोनितपुर जिले में ओल्ड मीस्सामारी-रंगपारा-बालीपारा सड़क के पांच किलोमीटर लम्बे मार्गखण्ड का कार्य सीमा सड़क संगठन (बी आर ओ) द्वारा ग्रहण किए जाने के अलावा उक्त सड़क के 18 कि.मी. लम्बे मार्गखण्ड के कार्य ग्रहण की शेष प्रक्रिया हाल ही में पूरी कर ली गई है और यदि हां, तो तत्संबंधी ब्यौरा क्या है ;

(ख)
यदि नहीं, तो इसके क्या कारण हैं और कार्य ग्रहण करने की यह प्रक्रिया कब तक पूरी हो जाएगी ;

(ग)
उक्त सड़क के पांच कि.मी. लम्बे मार्गखण्ड की वर्तमान स्थिति क्या है जिसका कार्य सीमा सड़क संगठन द्वारा पहले ही ग्रहण किया जा चुका है ; और 
(घ)
इस सड़क की कुल लम्बाई को पूरा करने के लिए कुल परिव्यय, स्वीकृत धनराशि, जारी की गई धनराशि और निर्धारित किए गए लक्ष्य क्या-क्या हैं ?

उत्तर

रक्षा मंत्री (श्री ए. के. अन्टनी)

(क) और (ख):
सीमा सड़क संगठन (बी आर ओ) ने असम के सोनितपुर जिले के मिस्सामारी-रंगपाड़ा-बालीपाड़ा में 5 कि.मी.लंबी सड़क को मिलाकर कुल 23 कि.मी. लंबी सड़क का कार्य लिया है । मौजूदा पुलों की स्थिति, मार्गाधिकार (आर ओ डब्ल्यू), सड़क भूमि के ब्यौरे, सड़क के दोनों ओर स्थित आवास के ब्यौरे जैसे कुछ स्पष्टीकरण राज्य लोक निर्माण विभाग से प्राप्त न होने के कारण शेष 18 कि.मी. लंबी सड़क का कार्य पूरा नहीं हो सका ।

(ग):
बी आर ओ के पास 5 कि.मी. लंबी सड़क की मौजूदा स्थिति वर्ग-9 विनिर्देशन की है ।
(घ):
सड़क निर्माण का कार्य सेना की दीर्घकालिक संदर्शी योजना–II (एल टी पी पी-II) के अंतर्गत योजनाबद्ध किया गया है, और इसके 2017 में पूरा किए जाने की संभावना है । इस सड़क को चौड़ा करने के लिए कुल परिव्यय और आबंटन को अंतिम रूप नहीं दिया गया है । 
******
